**Siulersuisunut siulittaasup 2024-imut nalunaarutaa**

Ukioq 2024 kingumut qiviassagutsigu, annertuumik allannguteeqarfiusimavoq – Nuummi mittaarfissuaq nutaaq atuutsinneqalerpoq. Tamanna uagutsinnut annertuumik alianaqisumik, ingammik Kangerlussuarmut tunngatillugu.

Mittarfissuup ammarneqarnerata kingorna paasinarsivoq, Kangerlussuarmi suleriaaseqarneq pisinnaasallu qaffasissumik inissisimasimammata ulloq manna tikillugu. Kangerlussuarmi mittarfimmik ingerlatsineq ajornanngitsutut isikkoqarsimavoq, tamannali Nuummi pisimanngilaq. Pingaaruteqarpoq Kangerlussuarmi nukittuumik suleriuseqartoqarneranik attatsitsiinnarnissarput, Kangerlussuarmi inuussutissarsiornermut tunngatillugu ineriartortitsineq qulakkeernerisigut tapersersorneritigullu.

Nunatsinni attaveqaasersuutinut tunngatillugu kisimi allannguisoqanngilaq, ukioq 2024 inuussutissarsiornerup iluani inatsisinik arlalinnik annertuumillu allannguineq pisimavoq.

Ingammik takornariaqarnermut inatsit aalisarnermullu inatsit nutaat initusimaqaat.

Ingammik takornariaqarnermut inatsit piffissartuutigingaatsiarsimavarput. Inatsiseqarfiusoq nutaaq isumaqarsimavoq nunatta immikkoortortaqarfia tamakkerlugu workshopertitsineq ingerlatsiviusimalluni, sapinngisarpullu tamaat tamanut ilisimatitsissutiginiarsimavarput inatsip qanoq imaqarneranik, aammalu isumaat uagut aqqutigaluta imaluunniit namminneq toqqaannaq inuussutissarsiornermut naalakkersuisoqarfimmut ilisimatitsissutigisimavaat.

Qularnanngilaq inatsisit taakkua marluusut oqallitsitsingaatsiarnermik pilersitsisuusimasut misigissuserpassuarnillu, pingaaruteqasimappullu qaqissallugit. Naak qinersinerup ukioq manna takutikkaluaraa, inatsisit nuannarineqannginneri tulluarsartariaqarnerilu, tamanut peqqinnarsimavoq tamanna.
Ingammik piginnittuuneq pillugu oqallinneq oqimaassimavoq, minnerunngitsumik nunaqavissunut inuussutissarsiornermut ineriartornerup pitsaaqutai nunaqavissunut tunnissaa pingaaruteqarmat, taamaammat aningaasaliisartunik orniginartuutitsinissaq pingaaruteqarpoq – nunarsuarmioqataagattami.

Nunat akornganni aningaasaliisarnerit niueqatigiinnerillu ataqatigiinnermik pilersitsitsisuusarput. Aningaasaliisarnerit niueqatigiinnerit ilisimasanillu annertuumik nassataqartarpoq aammalu know-how-imik, tamannalu annerusumik takusaqarfigerusupparput, tassami nunarsuarmioqatitsinni niuernermi inuussutissarsiortutta pikkoriffiginerulernissaat anguniarlugu.

Nunatsinni ineriartorfiusut allanngorluinnarput, nunatta immikkoortortaaniittugut eqeersimaarfigisariaqarparput aammalu qulakkeerinnilluta ineriartornermut malinnaanissarput allannguutinut ingammik makkununnga; RAL-ip umiarsuarmik Eimskipimik ingerlaarfiisa nutaanngorneri aammalu Aarhusip umiarsualivianut nuunneq, mittarfissuit nutaat, inatsisit nutaallu.

Allannguutip aappaa annertooq aaqqissuussaaffitta iluani pivoq, tassa ukiorpassuarni suleqatitsinnut aammalu pisortatsinnut inuulluaqqusisariaqarsimavugut, Jesper Shrøder, ilaquttani ilagalugit Danmarkimut nuunnissani aalajangiussimammagu. Jesper ukiorpassuarni ACB-ip ilarisimavaa, taamaammat pissangasimavugut piffissartungaatsiarlutalu eqqortumik nutaamik pisortartaarnissatsinnut. Taamaattumik nuannaarpunga pisortarisimatsinnut tulluartumik taartissamik nassaarsinnaasimagatta, tassa Naasunnguaq Beck. Aaqqissuussamut ilannguppoq assigiinngitsunik misilittagaqarluni aammalu politikkikkut ilisimasaqarluni. Maanna piffissami pisariaqartilluinnakkatsinnik, tassa politikkikkut ingerlalluarnissarput pisariaqarmat. Nunatsinnimi nunap immikkoortortaqarfiani kisiartaalluta milliardilikkaanik aningaasaliiffigineqanngilagut, aningaasaliiffigineqaleratalu.

Ukioq 2024-imi sulisut annertuumik taarseraannerat pisimavoq. Innovation Managererput taarsersimavarput, tassa Karl Kasper ilaquttanilu Aalborgimut ilinniarneq peqqutigalugu nuunnissartik aalajangiussimagamikku. Taarteraalu Ivalu, immikkoortortaqarfimminik kivitsisuusimasoq. Destination Managererput Tupaarnaq aamma unissalluni aalajangersimavoq, kujataanut ilaquttani ornillugit nuunniarami, taarteraalu Taatsi, Destination Arctic Circle-imut tunngatillugu nittarsaassinermut periusissiamik tunniusimalluarluni naammassinneqataammat, tamannalu periusissaq timitaliiffigissallugu ukioq manna. Marketing Managererput erninerminut atatillugu sulinngiffeqarpoq tamatumalu nalaani aamma ilinniartorput Micha naammassivoq, taamaattumillu pissusissamisuuginnarsimavoq taartaanissaa.
Aaqqissuussaqarfitsinnut taarseraaterujussuarneq oqimaassimavoq, taamaattumillu ukioq manna suliniutaasut amerlasuut naaammassisinnaasimanngilagut, suliassalli annerusut qulakkeersimavagut, inatsisillu nutaat qanimut malinnaaffigineqarsimallutik.

Maniitsumi inuussutissarsiornermut nikittoqarneranut tunngatillugu suliniuteqarnerput aammalu annerusumik iliuuseqarfiginiarnera takuneqarsinnaallualerpoq, tamanna ingammik peqquteqarpoq Vestnorden Fonden aammalu Naliup suleqatiginerisa nukittorsarneqarsimanerata kingunerigaa. Ukiuni marlunni kingullerni aningaasaliisarfik Maniitsumi atortitsisaqattaarsimavoq, Nunatsinnilu atortitsisarnerisa ¼ annertussuseringajallugu. Nalik aamma nunaqarfinnut angalanitsinnut Maniitsup eqqaani nassarsimavarput, Naliullu pisortaa Maniitsumi kaajallaaqatigisimallugu nunaqavissunullu pisussanik aaqqissuilluta. Tamanna suliniuteqarneq ukiuni pingasuni kingullerni suliniuteqarfigisimavarput, Maniitsumilu takuneqarsinnaallualerpoq maanna, tassa illoqarfimmi suliffeqarfinnik nutaanik peqalersimavoq, kiinnat nutaat, piumassuseq aammalu illoqarfiup ineriartorneranut upperinninneq nutaaq piulersimavoq.

Aallarnisaasunut aamma siunnersuinerit 85-it anguagut, Coronap nalaani ikiorsiissuteqartoqarnerata kingorna aatsaat taamak annertutigipput. Nunatsinni ACB qularnanngitsumik pitsaanerpaamik aallarnisaasunut siunnersuisuuvoq. Tamanna ingerlattarparput siunnersukkatta naliginerasigut, ilusilersorluagaanerisugut aammalu aallarnisaanerit tapersersornerisigut. Oqaatigiinnarsinnaavarput Sisimiut aallarnisaanermut anersaaqarluartuaannarsimasoq, taamaattumillu ukiumut aallarnisaasumik nersuiniarneq Sisimiunut ingerlaqqissimavoq (ukiuni pingasuni tulleriinni pivoq, tunniunneqarlunilu Future Greenland ingerlanneqarnerani). Tamanna siulersuisuni ilaasortatsinnut ingerlasimavoq Ullorissamut, nersornaammik kusanarluinnartumik pissarsisuulluni.

Ukioq 2024-imi aamma Fablab-imut qujasariaqarsimavugut inuulluaqqusillutalu. Fablab pinngornikuuvoq Folketingimut ilaasortaatitatsinnut Aaja Chemnitz-ip tapersiinerisa kingunerisaanik. Ukiuni sisamani taperserneqarpugut, tamannalu naammassimmat, aalajangiussimavarput campusinngortussamut, Ilinniarfeqarfimmut tunniunnissaa, taannalu ataatsimoorussamik campusiusussaalluni DTU, KTI aammalu MSK-imut. Tunniussinitsinnut peqqutaavoq inuusuttut ilinniarnermi nalaani pitsaanerusunik periarfissaqarnissaat aammalu innuttaasunut atuiffiunissaa qulakkeerniarlugu. Fablab-ip nunaqavissut nutaaliornissamut sumiiffissamik periarfissiisuunikuuvoq, tamannalu nuannerluinnarsimavoq takussallugu, ingammik inuusuttut namminneq nassaarsiornerat pilersitsinerallu. Qularinngilarput Campus Ilinniarfeqarfik aallartereersoq, tassalu Fablab immikkuullarissumik ilinniartut assigiinngitsunik ilinniarfeqarfimmeersut ataqatigiilernissaannut, ilisimasariilernermik kinguneqartunik aammalu nutaaliorfiuneranik ineriartortoqarnissaanik aallartereersimassasoq.
Tunniussineq pivoq DTU-p Nunatsinni ukiuni 25-nngortorsiornerani, tassani periarfissinneqarpugut DTU-mut aqutsisuusut annerpaartaanut, kommune peqatigalugu saqqumminiitsinni.

Ukiup kingusinnerusuani Island-imiippugut, Arctic Circle Accembly-imut peqataaniarluta saqqummiiniarlutalu DTU, Visit Greenland aamma Qeqqata Kommunia peqatigalugit. Arctic Circle Road pillugu saqqummiivugut.
Saqqummeeqqippugut Arctic Circle Assembly Business-imut Visit Greenland, Qeqertalik Business Council aammalu Innovation Greenland peqatigalugit, saqqummiussap qulequtaraa Nunatsinni takornariaqarnerup siammarterneqarnissaa, mittarfeqarfiillu nutaat kisiisa takornariaqarnissaat pinnagu.

Tassanilu Naasunnguaq Beck siullermeerluta naapipparput.

Ileqquusumillu webinar ingerlapparput Kangerlussuup eqqaani ilisimatusarneq pillugu aammalu Arctic Circle Trail pillugu, nittarsaassinermut periusissiatsinnut ilaanut ilaavoq, nittartakkagut scienceservice.gl aammalu arcticcircletrail.gl kingullerlu taaneqartoq 100.000 sinnerlugit iserfigineqarsimavoq 2024-imi, tamannalu nunap immikkoortortaqarfiani ACT-imut tunngatillugu ilisimasaqarneq aammalu pingaaruteqarneranik takutitsisuuvoq.

Nunatsinnut takornariaqarneq aammalu nunatta immikkoortuani pingaaruteqarnera qaffakkaluttuinnarpoq, taamaattumillu qulakkeerniarsimavarput ukkataralugulu Destination Arctic Circle-imut nittarsaassinermut periusissiaq – Group Nao. Peqatigalugu suliaraarput. Periusissiaq saqqummiupparput, ukioq mannalu Taatsip suliassarissavaa annerpaamik periusissiap timitalernissaa. Periusissiarput iluatsilluassappat, taava kingunerissavaa takornariaqarnerup annertusinerata kingunerisaanik sumiiffimmiittut suliffeqarfiit amerlanerusut iluaqutiginissaat takunissaa, taamaasillunilu nunaqavissut pitsaanerusumik inuuneqalernissaat qaffassaluni kiisalu aningaasaqarnerup tungaatigut nukittornissaat.

Begge projekter gavner lokale, og turismen, hvilket ACB har ansøgt midler til via puljen.
Taamaattumik aamma folketingi Aaja Chemnitz aqqutigalugulu, aammalu Namminersornerullutik Oqartussat Nauja aqqutigalugu mikroinfrastruktur-imut aningaasanik immikkoortitsisoqarsimanera, takornariaqarneq ineriartortinniarlugu. Siornatigut aningaasanik immikkoortitsineq piumaneqartarsimavoq, maannalu iluatsinneqarluni. Taassuma kingunerisaanik Itinnermi ikaartarfimmik nutaamik peqalernitsinnik, taannalu illersoqqalluni masannartuliornerup annertusineranut aammalu silaannaap allanngoriartorneranut allannguutaasunut, allannguutit nuna tamakkerlugu malugisagut. Kangerluarsunnguullu aqqutaa nutaaq kaajallattariaq arlaqartut nuannaarutigalugu atorluartarpaat.

Namminersornerullutillu Oqartussaniit ukioq manna aamma aningaasanik immikkoortitsisoqarsimavoq, imminut pilersorsinnaanermut aningaasanik immikkoortitat, tamannalu iserfiginiarsimavarput paasiniarlugu. Inuussutissarsiornermut siuarsaarnermut aningaasat immikkoortitat Namminersornerullutik Oqartussat sinnerlugit aqutaraagut, tassani inuussutissarsiornermut suliniuteqartut 12-t tapiiffigineqarput, aammalu 27-it klippekortimik tapertipput, katillugu 1.1 millioninik agguaasimavugut.
Aningaasanik immikkoortitanik suliaqarnerput iluatsilluarpoq, taamaattumillu ACB-ip piumasarisimavaat Nalimmut ingerlariutsiminnik saqqummiinissartik. Ilaatigut peqqutaaqataasimapput tamakku misiliumminngaanniit maannakkut aalajangersimasumik isumaqatigiissuteqarnitsinnut aalajangiisoqarsimanera.

ACB-ip siunnersuutigaa, Nalik advisory board aqqutigalugu produktionshallinik imaluunniit containerinik pilersitsisoqarnissaa, tassungalu tunngatillugu suliaqalaarsimavugut, kinguneqarluni Namminersornerullutillu Oqartussaniik ukiuni tulliuttuni pingasuni millioninik immikkoortitsisimanerat, qulakkeerniarlugu produktionshallinik pilersitsisoqarnissaa.

Ukioq 2024 allanngorarfiusimavoq, ACB-muinnaanngitsoq kisiannili Nunatsinnut tamanut. Allannguuterpassuit ACB-imi piffissartuutaangaatsiarsimapput, taamaattumillu suliniutit pisarnitsituulli angusinnaasimanngilagut, tamannalu ilaatigut aamma sulisunik taarseraannerujussuaq peqqutaalluni. Taamaakkaluartoq isumaqarpunga inernerit angusimasagut tulluusimaarutigisinnaagigut, aammalu aaqqissuussasugut ataqqineqarluartut, allanngorarfiusumi ersarissunik oqariartuuteqartarsimagatta.

Neriuppunga ilaasortaasusi naammagisimaarinnillusi pisimasusi, sulilu ilaasortaarusuttusi, qulakkeerinneqataallusilu arlallit suli Arctic Circle Business-imut ilaasortaanissaat, tassami ataatsimoortilluta nukittunerussagatta. Inuussutissarsiorneq nukittooq aamma isumaqarmat atugarissaarneq patajaatsoq.

Qujanaq - Mange tak.